Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Ευρωπαϊκού Κοινοβουλίου και του Συμβουλίου περί τροποποιήσεως των οδηγιών του Συμβουλίου 74/150/CEE, 74/151/CEE, 74/152/CEE, 74/346/CEE, 74/347/CEE, 75/321/CEE, 75/322/CEE, 76/432/CEE, 76/763/CEE, 77/311/CEE, 77/537/CEE, 78/764/CEE, 78/933/CEE, 79/532/CEE, 79/533/CEE, 80/720/CEE, 86/297/CEE, 86/415/CEE, 89/173/CEE σχετικά με τη μεγίστη εκ κατασκευής ταχύτητα τροχοφόρων γεωργικών ή δασικών ελκυστήρων» () (97/C 56/14)

Στις 14 Ιουνίου 1996, και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Κοινότητας, το Συμβούλιο απεφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 2 Οκτωβρίου 1996, με βάση την εισηγητική έκθεση του κ. Bagliano.

H Oικονομική και Κοινωνική Επιτροπή κατά την 339η σύνοδο ολομέλειάς της, της 30ής και 31ης Οκτωβρίου 1996 (σύνοδος της 31ης Οκτωβρίου 1996) υιοθέτησε με 67 ψήφους υπέρ, 3 κατά και 5 αποχές, την ακόλουθη γνωμοδότηση.

1. Εισαγωγή

1.1. Σκοπός της εξεταζόμενης πρότασης οδηγίας είναι η τροποποίηση της «Οδηγίας πλαίσιο» 74/150/ΕΟΚ, και οι πολυάριθμες μεμονωμένες οδηγίες, που αφορούν την προσέγγιση των νομοθεσιών των κρατών μελών σχετικά με την «έγκριση» των γεωργικών ή δασικών τροχοφόρων ελκυστήρων, σε ό,τι αφορά τη μεγίστη ταχύτητά τους.

1.2. Σκοπός είναι η δημιουργία ενός «ενιαίου συστήματος έγκρισης» που θα επιτρέψει την ελεύθερη κυκλοφορία των ελκυστήρων στο εσωτερικό της Κοινότητας.

1.3. Σήμερα, η κοινοτική έγκριση είναι ακόμα προαιρετικού χαρακτήρα και αναφέρεται στους ελκυστήρες μεγίστης ταχύτητας 30 km/h. Επειδή, όμως, όλο και μεγαλύτερος αριθμός γεωργικών και δασικών ελκυστήρων σχεδιάζεται και κατασκευάζεται για υψηλότερη μέγιστη ταχύτητα, το πεδίο εφαρμογής του «ενιαίου συστήματος έγκρισης» περιορίζεται ολοένα και περισσότερο.

1.4. Η τροποποίηση για την αντικατάσταση της εκφράσεως «30 km/h» με την έκφραση «40 km/h» (όριο που προτάθηκε από την Επιτροπή μετά από σχετική διαβούλευση με τους εμπειρογνώμονες της βιομηχανίας και των κρατών μελών) καθίσταται, συνεπώς, αναγκαία για την επίτευξη του στόχου της «κοινοτικής εγκρίσεως».

2. Παρατηρήσεις

2.1. Η Επιτροπή, με την παρούσα πρόταση οδηγίας, λαμβάνει υπόψη την πραγματικότητα. Πράγματι, η κοινοτική νομοθεσία καλύπτει σήμερα το 15 % του συνόλου των οχημάτων.

2.2. Μόνο τρεις χώρες (Βέλγιο, Γαλλία, Σουηδία) απαγορεύουν επισήμως ταχύτητα άνω των 30 km/h, και γι'αυτό οι χρήστες ζητούν να καταστεί δυνατή η τροποποίηση των ελκυστήρων μετά την παράδοσή τους, ούτως ώστε με ορισμένες μεταβολές να αυξηθεί η ταχύτητά τους σε 40 km/h. Στο Ηνωμένο Βασίλειο, μολονότι το όριο ταχύτητας είναι επισήμως 30 km/h, όλοι οι ελκυστήρες που διατίθενται στην αγορά έχουν εκ κατασκευής δυνατότητα ταχύτητας 40 km/h: τούτο αφήνεται στη διάκριση του χρήστη. Σε άλλο κράτος μέλος (στη Γερμανία) ζητείται ήδη να αυξηθεί η ταχύτητα άνω των 40 km/h. Σε ό,τι αφορά τους κατασκευαστές, σχεδιάζονται ήδη ελκυστήρες για διάφορες χρήσεις κατόπιν παραγγελίας των χρηστών, με κινητήρες ικανούς να υπερβούν την ταχύτητα των 30 km/h.

2.2.1. Από τη σκοπιά των χρηστών η ταχύτητα του ελκυστήρα αποκτά όλο και μεγαλύτερη σημασία στο σύνολο των απαιτούμενων επιδόσεων. Η χρήση του ελκυστήρα για μεταφορές ή μετακινήσεις αντιστοιχεί σήμερα στο 40 % της συνολικής του χρήσης. Προβλέπεται επίσης ότι αυτή η χρήση θα αυξηθεί λόγω επίσης της διαδικασίας αναδιάρθρωσης (τόσο των γεωργικών δραστηριοτήτων όσο και των ίδιων των επιχειρήσεων), πράγμα που θα οδηγήσει στην αύξηση της μέσης συνολικής έκτασης των γεωργικών επιχειρήσεων των οποίων όμως τα διάφορα τμήματα (χωράφια) δεν είναι πάντοτε γειτονικά. Προκύπτει, συνεπώς, ότι η ταχύτητα του ελκυστήρα μπορεί να αυξήσει την απόδοσή του. Οι απαιτήσεις των σύγχρονων γεωργικών επιχειρήσεων επιβάλλουν πιο γρήγορες μετακινήσεις τόσο των μηχανημάτων όσο και των προϊόντων στο εσωτερικό της συνολικής έκτασης της γεωργικής επιχείρησης. Ο εκλυστήρας, πράγματι, δεν μεταφέρει μόνο γεωργικά μηχανήματα, αλλά επίσης προϊόντα και, για ορισμένες καλλιέργειες, (ζαχαρότευτλα, π.χ.) η μεταφορά είναι θεμελιώδης.

2.3. Η υφιστάμενη κατάσταση παρουσιάζει μεγάλες διαφορές και οι κατασκευαστές είναι αναγκασμένοι να παράγουν ελκυστήρες με διαφορετικούς και ειδικούς εξοπλισμούς για κάθε ιδιαίτερη αγορά της Ευρωπαϊκής Ένωσης. Το 30 % του επενδυτικού κόστους οφείλεται κυρίως στα διαφορετικά κριτήρια έγκρισης που ισχύουν στα κράτη μέλη. Μία εναρμόνιση, λοιπόν, που θα αντικατοπτρίζει πολύ περισσότερο τη σημερινή πραγματική κατάσταση είναι, συνεπώς, απαραίτητη ως βασικότατη προϋπόθεση της λειτουργίας ενός αποτελεσματικού συστήματος κοινοτικής εγκρίσεως, αποτέλεσμα της οποίας θα είναι οι κατασκευαστές να μην είναι πλέον υποχρεωμένοι να σχεδιάζουν διάφορες μορφές ελκυστήρων ad hoc, ανάλογα με τη χώρα προορισμού και με προφανή αύξηση το κόστους.

2.3.1. Το πρόβλημα της ταχύτητας των ελκυστήρων παραπέμπει στο πρόβλημα της ασφάλειας. Η ασφάλεια επιπλέον συνδέεται με την αποτελεσματικότητα και την καταλληλότητα του συστήματος τροχοπέδησης: με την αύξηση του μεγίστου ορίου ταχύτητας πρέπει, προφανώς, να τροποποιηθούν οι τεχνικές προδιαγραφές. Σχετικά με αυτό, η ΟΚΕ καλεί την Επιτροπή να υιοθετήσει, χωρίς καθυστέρηση, τη σχετική οδηγία προσαρμογής στην τεχνική πρόοδο.

2.4. Η ΟΚΕ, διαπιστώνοντας πάντως τη συνεχή εξέλιξη τόσο των υπηρεσιών όσο και των τρόπων χρήσεως των ελκυστήρων, καλεί την Επιτροπή να λάβει υπόψη την εξέλιξη αυτή στην προσεχή τροποποίηση της οδηγίας-πλαίσιο και να προβλέψει την χρησιμοποίηση ελκυστήρων με μεγίστη ταχύτητα άνω των 40 km/h. Αυτό βεβαίως θα συνοδεύεται από τις κατάλληλες προδιαγραφές σε ό,τι αφορά την ασφάλεια και την προστασία του περιβάλλοντος. Κατά τον καθορισμό της μέγιστης ταχύτητας ελκυστήρων επιβάλλεται να λαμβάνεται υπόψη το γεγονός ότι νεαρά άτομα (από 16 ετών) οδηγούν τα οχήματα αυτά χωρίς να έχουν λάβει καλή εκπαίδευση για την άσκηση της οδήγησης. Συνεπώς η ΟΚΕ έχει μεγάλη δυσκολία όσον αφορά την αύξηση του ορίου ταχύτητας.

2.5. Σε ό,τι αφορά την κωδικοποίηση της ευρωπαϊκής νομοθεσίας στον τομέα των χαρακτηριστικών κατασκευής των γεωργικών ελκυστήρων, η ΟΚΕ θεωρεί ότι η διαδικασία προς την κατεύθυνση αυτή θα πρέπει να συνεχισθεί με σκοπό τη θέσπιση πλήρους νομοθετικού πλαισίου, διαφανούς και εύχρηστου.

3. Συμπεράσματα

3.1. Η ΟΚΕ επικροτεί την πρόταση τροποποίησης του ανωτάτου ορίου ταχύτητας των γεωργικών ή δασικών ελκυστήρων, συνιστά όμως στην Επιτροπή να αναλάβει τις περαιτέρω πρωτοβουλίες που επισημαίνονται στο σημεία 2.4.

3.2. Η ΟΚΕ συνιστά, επίσης, την ενοποίηση των προδιαγραφών με σκοπό την επίτευξη μεγαλύτερης διαφάνειας.

Βρυξέλλες, 31 Οκτωβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. C 186 της 26. 6. 1996, σ. 11.